અચોક્કસતા વચ્ચે ટોપ કંપનીઓમાં રિટેલ રોકાણકારોના હોલ્ડિંગમાં થઈ રહેલો ઘટાડો
નબળા કોર્પોરેટ પરિણામોને કારણે રિટેલ રોકાણકારો સલામત અભિગમ અપનાવી રહ્યા છે
વૈશ્વિક અર્થતંત્રના ભાવિને લઈને અચોક્કસતા, નીતિવિષયક સુધારાઓમાં આગળ વધવામાં સરકારની નિષ્ફળતા, કોર્પોરેટ ગવર્નન્સના મુદ્દાઓ તથા પ્રથમ ત્રિમાસિક ગાળાના નબળા કોર્પોરેટ પરિણામોને કારણે રિટેલ રોકાણકારો સલામત અભિગમ અપનાવી રહ્યા છે. બોમ્બે સ્ટોક એકસચેન્જની શ્રેષ્ઠ ૨૦૦ કંપનીઓના ૩૦ જુનના અંતે પૂરા થયેલા ત્રિમાસિક ગાળામાં રિટેલ ઈન્વેસ્ટરોના હોલ્ડિંગ્સમાં નોંધપાત્ર ઘટાડો થયો છે. બીએસઈ ૨૦૦ની ૧૦૭ અથવા ૫૩.૫૦ ટકા કંપનીઓના રિટેલ ઈન્વેસ્ટરના શેરહોલ્ડિંગમાં જુનના ત્રિમાસિક ગાળામાં નોંધપાત્ર ઘટાડો થયો છે.
૨૦૦માંથી નવ કંપનીના રિટેલ શેરહોલ્ડિંગમાં કોઈ ઘટાડો થયો નથી. બાકીની ૮૩ કંપનીઓના શેરહોલ્ડિંગમાં વધારો થયો છે પરંતુ સાધારણ છે. શેરબજારમાં દરેક સુધારાને નાના રોકાણકારો નફો બુક કરવાની તક તરીકે ઝડપી લે છે. હાલમાં દેશના નાણાં કરતાં વિદેશના નાણાંઓ જ બજારને ચલાવી રહ્યા હોવાનું એક વિશ્લેષકે જણાવ્યું હતું. જે ક્ષેત્રોમાં રિટેલ રોકાણકારોનું શેરહોલ્ડિંગ ઘટયું છે તેમાં ઓટો, ઓટો એન્સિલિઅરી, ઉડ્ડયન, કન્ઝયુમર ગુડસ, જેમ્સ એન્જ જ્વેલરી, આઈટી તથા ફાર્માનો સમાવેશ થાય છે.
બજાર હજુ સાયકલિકલ તબક્કામાં છે અને આ તબક્કા દરમિયાન રોકાણકારનું માનસ બદલાય તેવી અપેક્ષા રાખી શકાય નહીં. જો કે સારા વેલ્યુએશન અને વિકાસની તકો ધરાવતી કંપનીઓમાં રિટેલ રોકાણકારોએ પોતાના હોલ્ડિંગ્સમાં વધારો કર્યો છે. ઉદાહરણ તરીકે સુઝલોન એનર્જીમાં રિટેલ રોકાણકારોના હોલ્ડિગ્સમાં ૪.૨૩ ટકા વધારો થયો છે. બજાર હાલમાં લગભગ નીચી સપાટીએ છેજ્યાં રોકાણકારો પોતાની મૂડીને દાવ પર લગાવવાનું જોખમ લઈ શકે છે. શેરબજારમાં ખાસ વળતર મળી રહેતું નહીં હોવાથી રિટેલ ઈન્વેસ્ટરો આકર્ષક વળતર મેળવવા ડેટ્ મ્યુચ્યુઅલ ફન્ડસ તરફ વળ્યા છે. ચાલુ વર્ષના એપ્રિલથી જુલાઈના સમયગાળા દરમિયાન રોકાણકારોએ ડેટ્ ફન્ડસમાં રૃપિયા ૪૫૦૦૦ કરોડ ઠાલવ્યા છે, જે ગયા વર્ષની સરખામણીએ ૬૫ ટકા વધુ છે.
રિટેલ ઈન્વેસ્ટર જ્યાં વળતર સારું હોય તેવી કોઈપણ એસેટ કલાસ તરફ જ વધુ વળતા હોય છે. ૨૦૦૦ની સાલમાં પણ ડેટ્ ફન્ડોએ સારું વળતર ચૂકવ્યું હતું અને રિટેલ રોકાણકારોએ તેમાં જંગી રોકાણ કર્યું હતું. છેલ્લા એક વર્ષથી ડેટ્ મ્યુચ્યુઅલ ફન્ડસમાં સરેરાશ ૯.૫૦ ટકા જેટલું વળતર છૂટી રહ્યું છે જ્યારે ઈક્વિટીમાં માત્ર પાંચ ટકા વળતર છૂટે છે. શ્રેષ્ઠ ડેટ્ ફન્ડોએ ટૂંકા ગાળાના કોર્પોરેટ બોન્ડસ, હોલસેલ ડિપોઝિટ અને કમર્સિઅલ પેપર્સમાં ઊંચા વ્યાજ દરે રોકાણ કરીને દ્વીઅંકમાં વળતર મેળવી રહી છે. માર્ચ ૨૦૧૨ના અંતે ડેટ્ ફન્ડસની કુલ એસેટસમાં વ્યક્તિગત રોકાણકારોનો હિસ્સો ૪૪ ટકા હતો જે બે વર્ષ પૂર્વે ૨૬ ટકા હતો.